Tarybos reglamentas (EB) Nr. 873/2004
2004 m. balandžio 29 d.
iš dalies keičiantis Reglamentą (EB) Nr. 2100/94 dėl augalų veislių teisinės apsaugos Bendrijoje
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 308 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
kadangi:
(1) 1994 m. liepos 27 d. Komisijos reglamentas (EB) Nr. 2100/94 dėl augalų veislių teisinės apsaugos Bendrijoje [2] nustato augalų veislėms Bendrijoje taikytiną tvarką, kuri, nors ir taikoma kartu su atskirose valstybėse narėse nustatyta nacionaline tvarka, leistų suteikti pramoninės nuosavybės teises, galiojančias visoje Bendrijoje (Augalų veislių teisinę apsaugą Bendrijoje).
(2) Šią tvarką Bendrijoje įgyvendina ir taiko juridinio asmens statusą turinti Bendrijos įstaiga Bendrijos augalų veislių tarnyba (toliau - Tarnyba).
(3) Terminas "priverstinė licencija" turėtų būti suprantamas kaip "priverstinė naudojimo teisė".
(4) Tik Tarnyba turi teisę išduoti augalo veislei, turinčiai augalų veislių teisinę apsaugą Bendrijoje, priverstinę licenciją.
(5) Bendrijos biotechnologinių išradimų apsaugos teisinė sistema, nustatyta 1998 m. liepos 6 d. Europos Parlamento ir Tarybos direktyva 98/44/EB dėl teisinės biotechnologinių išradimų apsaugos [3], 12 straipsnyje nustato neišimtinių priverstinių licencijų suteikimo taisykles, kai saugomos, taip pat Bendrijos, augalų veislės apima patentu saugomus išradimus, ir vice versa.
(6) Nors Reglamento (EB) Nr. 2100/94 29 straipsnis apskritai numato, kad priverstinės licencijos Bendrijos augalų veislių atžvilgiu suteikiamos vadovaujantis visuomenės interesais, jame nėra aiškios nuorodos į licencijas, kurios turi būti suteiktos pagal Direktyvos 98/44/EB 12 straipsnį.
(7) Atsižvelgiant į būtinumą užtikrinti priverstinio abipusio licencijavimo sistemos skaidrumą ir darną, yra tikslinga iš dalies keisti Reglamentu (EB) Nr. 2100/94 nustatytas taisykles, darant aiškią nuorodą į Direktyvoje 98/44/EB numatytas priverstines licencijas ir išdėstant su jomis susijusius konkrečius reikalavimus.
(8) Atsižvelgiant į nacionalines galimybes apsaugoti biotechnologinius išradimus vadovaujantis Direktyva 98/44/EB, būtina užtikrinti, kad nacionalinio patento savininkui būtų galima suteikti priverstinę abipusę licenciją dėl augalų veislių teisinės apsaugos tik toje(-se) valstybėje(-ėse) narėje(-ėse), kurioje(-se) jis/ji gali prašyti suteikti patentą biotechnologiniam išradimui.
(9) Tam, kad šis reglamentas būtų priimtas, Sutartyje nenumatyta jokių kitų įgaliojimų, nei nustatytieji jos 308 straipsnyje,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2100/94 29 straipsnis pakeičiamas taip:
"29 straipsnis
Priverstinis licencijavimas
1. Priverstines licencijas vienam ar keliems asmenims suteikia Tarnyba pagal to asmens ar asmenų prašymą, bet tik vadovaudamasi visuomenės interesais ir pasikonsultavusi su 36 straipsnyje nurodyta Administracine taryba.
2. Valstybės narės, Komisijos ar Bendrijos lygmeniu įsteigtos ir Komisijos įregistruotos organizacijos prašymu priverstinė licencija gali būti suteikta arba specifinius reikalavimus atitinkančių asmenų kategorijai, arba bet kam vienoje ar keliose valstybėse narėse ar visoje Bendrijoje. Ji gali būti suteikta tik vadovaujantis visuomenės interesais ir Administracinės tarybos pritarimu.
3. Suteikdama priverstinę licenciją, Tarnyba nustato pagal straipsnio 1, 2, 5 ar 5a dalis leidžiamų veiksmų tipą ir konkrečiai nurodo su juo siejamas priimtinas sąlygas, taip pat straipsnio 2 dalyje nurodytus konkrečius reikalavimus. Priimtinose sąlygose atsižvelgiama į savininko, turinčio augalų veislių teisinę apsaugą, kuriam priverstinės licencijos suteikimas turėtų pasekmių, interesus. Priimtinose sąlygose gali būti numatyti galimi laiko apribojimai, atitinkamo procentinio honoraro kaip teisėto selekcinio mokesčio savininkui mokėjimas ir nustatytos tam tikros savininko prievolės, kurias vykdyti būtina, kad būtų galima naudotis priverstine licencija.
4. Pasibaigus kiekvienam vienerių metų laikotarpiui nuo priverstinės licencijos suteikimo pagal straipsnio 1, 2, 5 ar 5a dalis ir straipsnio 3 dalyje aprašytam galimam laiko apribojimui, bet kuri šių procesinių veiksmų šalis gali prašyti, kad sprendimas dėl priverstinės licencijos suteikimo būtų atšauktas arba iš dalies pakeistas. Vienintelis tokio prašymo motyvas yra tas, kad per tą laiką pasikeitė tą sprendimą lėmusios aplinkybės.
5. Pateikus prašymą, priverstinė licencija kurios nors iš esmės išvestos veislės atžvilgiu savininkui suteikiama, jei laikomasi straipsnio 1 dalyje nurodytų reikalavimų. Straipsnio 3 dalyje nurodytos priimtinos sąlygos apima atitinkamo procentinio honoraro kaip teisėto selekcinio mokesčio mokėjimą pirminės veislės savininkui.
5a. Pateikus prašymą, priverstinė licencija dėl neišimtinės teisės naudoti apsaugotą augalų veislę pagal Direktyvos 98/44/EB 12 straipsnio 2 dalį už atitinkamą honorarą kaip teisėtą selekcinio mokestį suteikiama biotechnologinio išradimo patento savininkui, jeigu patento savininkas įrodo, kad:
(i) jis/ji nesėkmingai kreipėsi į augalo veislės teisinės apsaugos savininką, norėdamas(-a) gauti sutartinę licenciją; ir
(ii) išradimas, palyginus su apsaugota augalo veisle, yra svarbus technikos pasiekimas ir yra ekonomiškai labai reikšmingas.
Jeigu tam, kad jam/jai būtų leista gauti arba pasinaudoti savo augalo veislės teisine apsauga, savininkui buvo suteikta priverstinė licencija pagal Direktyvos 98/44/EB 12 straipsnio 1 dalį dėl neišimtinės teisės naudotis patentu saugomu išradimu, pateikus prašymą, to išradimo patento turėtojui priimtinomis sąlygomis suteikiama neišimtinė abipusė licencija naudoti apsaugotą augalo veislę.
Licencija arba šioje straipsnio dalyje minėta abipusė licencija suteikiama tik toje Bendrijos teritorijoje arba teritorijose, kuriose galioja patentų suteikimo sistema.
6. Pagal 114 straipsnį priimtos įgyvendinimo taisyklės gali konkrečiai nurodyti tam tikrus kitus licencijų straipsnio 1, 2 ir 5a dalyse nurodytų visuomenės interesų pavyzdžius ir netgi nustatyti straipsnio 1-5a dalių įgyvendinimo detales.
7. Valstybės narės negali suteikti priverstinių licencijų augalų veislių, teisiškai saugomų Bendrijoje, atžvilgiu."
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2004 m. balandžio 29 d.